Broj: 711-I-190-P-218-21/22-02-17

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom vlastitih saznanja mogućeg sukoba interesa **dužnosnika Borisa Abramovića, direktora trgovačkog društva Hrvatski operater tržišta energije d.o.o. (u daljnjem tekstu: HROTE d.o.o.)**,na 187. sjednici, održanoj 23. rujna 2022., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Borisa Abramovića, direktora trgovačkog društva HROTE-a, neće se pokrenuti, jer okolnosti koje se prije svega odnose na imenovanja i druga pitanja iz radnog odnosa bez navođenja interesne ili druge bliske povezanosti s dužnosnikom, kao i ostali navodi iz prijave, ne upućuju da je u obnašanju navedene dužnosti došlo do povrede neke od odredbi ZSSI/11-a.**
2. **U odnosu na navode kojima se ukazuje na troškove reprezentacije alkoholnih pića, Povjerenstvo je već donijelo odluku u predmetu broj P-349/19, slijedom čega se istovjetni navodi prijave neće ponovno razmatrati i u ovome predmetu.**

Obrazloženje

U Povjerenstvu je pod brojem 711-U-4830-P-218/21-01-3 dana 24. rujna 2021. zaprimljena anonimna prijava mogućeg sukoba interesa podnesena protiv dužnosnika Borisa Abramovića, direktora trgovačkog društva HROTE d.o.o., povodom koje se vodi predmet P- P-218/21.

U prijavi se u bitnome navodi da je dužnosnik Boris Abramović u 2021. u prisustvu zaposlenika trgovačkog društva HOTE-a vrijeđao i ponižavao drugu zaposlenicu društva. Također se navodi da je dužnosnik donio odluku da se u Odjel za plin zaposli osoba koja je najlošije ocijenjena u postupku odabira kandidata, što je tražio jedan član Nadzornog odbora trgovačkog društva kao protuuslugu za davanje suglasnosti za dvojbene nabave i nerealan plan poslovanja, te da su drugi zaposlenici društva zbog nezakonitog postupanja te omalovažavanja od strane dužnosnika bili prisiljeni dati otkaz. Nadalje se navodi da je dužnosnik donio novu sistematizaciju kako bi njemu podobne osobe mogle biti unaprijeđene te da je onemogućio napredovanje drugim osobama koje su koristile porodiljni dopust.

Iznosi se da se u prostorijama trgovačkog društva organiziraju neprimjerene zabave na kojim se konzumiraju alkoholna pića kupljenja sredstvima društva te da su se neki djelatnici na istima nemoralno ponašali, kao i da je dužnosnik u svojstvu okrivljenika utjecao na nezavisnost sudbene vlasti te neizravno utjecao na povećanje tarifa za projekte za koje je lobirala bivša dužnosnica Josipa Rimac, zbog čega građani plaćaju skuplju struju.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je predmet P-218/21 formiran prije stupanja ZSSI/21-a na snagu, isti je dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 37. ZSSI/11-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, stoga je dužnosnik Boris Abramović povodom obnašanja dužnosti direktora trgovačkog društva HROTE d.o.o., kojem je osnivač Republika Hrvatska, obvezan postupati sukladno odredbama ZSSI-a.

Člankom 2. stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI/11-a propisano je da su povezane osobe članovi obitelji dužnosnika iz članka 4. stavka 2. ZSSI/11-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI/11-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U predmetnoj se prijavi iznose okolnosti iz kojih proizlazi da je dužnosnik Boris Abramović u obnašanju dužnosti direktora trgovačkog društva HROTE navodno kršio prava zaposlenika društva na način da ih je vrijeđao te ih time prisiljavao da odstupe sa svojih radnih mjesta ili otkažu postojeći radni odnos, mijenjao opće akte o sistematizaciji društva kako bi neki zaposlenici društva bili unaprijeđeni, utjecao na zapošljavanje drugih osoba u društvu kao oblik protuusluge, te da je nekim zaposlenicima svojim radnjama onemogućavao unapređenje.

Međutim, u prijavi se ne iznosi da bi se bilo koji od zaposlenika trgovačkog društva HROTE u odnosu na koje je poduzimao radnje, a koje je prema navodima prijave privilegirao ili diskriminirao, s dužnosnikom nalazio u odnosu interesne ili druge bliske povezanosti.

Stoga ne proizlazi da bi se ovakvim postupanjima dužnosnik našao u situaciji kada bi privatni interesi mogli utjecati na njegovu nepristranost u obnašanju javne dužnosti, već se time upućuje na moguće kršenje prava iz radnog odnosa o čemu odlučuje nadležan sud, pri čemu Povjerenstvo iz razloga anonimnosti nije moglo pozvati podnositelja da navede činjenice i okolnosti koje bi upućivale da je dužnosnik u obnašanju javne dužnosti bio u sukobu interesa.

Također, niti drugi navodi prijave koji se odnose na utjecaj dužnosnika na nezavisnost sudbene vlasti te na povećanje tarifa za struju pod utjecajem drugih osoba, ne predstavljaju takve okolnosti, već eventualno upućuju na povrede drugih zakona.

Imajući sve navedeno u vidu, općenito iznesene okolnosti nezakonito vršenih imenovanja i premještanja na radna mjesta u trgovačkom društvu HROTE te vrijeđanja i omalovažavanja pojedinih zaposlenika istog trgovačkog društva, ne ukazuju da je time došlo do povrede neke od odredbi ZSSI/11-a te se postupak protiv dužnosnika Borisa Abramovića neće pokrenuti, stoga je odlučeno kao pod točkom I. izreke.

U odnosu na konzumiranje alkoholnih pića na trošak trgovačkog društva HROTE, Povjerenstvo je već na 122. sjednici održanoj 16. travnja 2021. donijelo odluku Broj: 711-I-788-P-340-19/21-05-17 kojom je odlučeno da se postupak protiv dužnosnika Borisa Abramovića neće pokrenuti, stoga je odlučeno kao pod točkom II. izreke.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Abramović, osobnom dostavom
2. Objava na internetskoj stranici Povjerenstva
3. Pismohrana